Au apărut o serie de imagini în care o persoană aflată pe o stradă din Turda aruncă cu bani, iar persoanele din jur se aruncă pe jos pentru a strânge bancnotele.
Potrivit primelor informații ar fi vorba de un candidat la alegerile locale.
„Azi, data de mai sus (30.05.2024 – n.red.), am fost sesizați de către … din municipiul Turda, str. … nr. …, despre faptul că la data de 29.05.2024 în jurul orel 21:00 reprezentanții partidului PSD au tulburat ordinea publică provocând gălăgie și îngrămădindu-se până la călcarea în picioare a acestora, în timp ce aruncau cu bani (bancnonte) asupra mulțimii adunate în fața porții sale, solicitând identificarea acestora și tragerea lor la răspundere. (…).
Întrucât din conținutul sesizării și în urma vizionării înregistrărilor de pe camerele de supraveghere reiese faptul că în speță este vorba de săvârșirea infracțiunii de corupere a alegătorilor, faptă prevăzută și pedepsită de art. 386 din Legea nr. 286/2009.
În acest sens dispun destinarea competenței efectuării cercetărilor către Parchetul de pe lângă Judecătoria Turda în vederea efectuării cercetărilor”, se arată în procesul verbal al Poliției Locale Turda.
Dosarul a fost înaintat la Parchetul de pe lângă Judecătoria Turda și a primit numărul 1481/2024.
Candidatul PSD la primăria Turda, Răzvan Ciortea, care este și președintele social-democraților turdeni, a spus, pentru ZIUA de CLUJ, că nu știe cine ar fi putut face așa ceva și crede că este o făcătură.
„Cine de la PSD ar fi aruncat cu bani?! Asta este făcătură. Cine e așa tâmpit să facă așa ceva?! Mă dezic total de așa ceva. Cu siguranță acel domn nu este membru PSD. Sunt făcături. Habar nu am ce s-a întâmplat. Sunt niște tâmpenii. Cineva cred că vrea să facă rău cu orice preț. În campania asta s-a ajuns la niște chestii mai urâte decât au fost vreodată. Cu siguranță voi face o anchetă în internă. E jenant să faci în secolul 21 așa ceva. Sunt mâhnit de-a dreptul”, a afirmat fostul subprefect al Clujului.